Na temelju članka 2. do 7. Zakona o plaćama u lokalnoj i područnoj (regionalnoj) samoupravi („Narodne novine“, broj 28/10, 10/23 ) i članka 26. Statuta Općine Kloštar Ivanić („Glasnik Zagrebačke županije“ broj 13/21), Općinsko vijeće Općine Kloštar Ivanić na 21. sjednici održanoj dana 12.09.2024. godine donijelo je

**O D L U K U**

**o plaći načelnika koji svoju dužnost obavlja profesionalno**

**te naknadi za rad načelnika koji svoju dužnost obnaša bez zasnivanja radnog odnosa**

**i drugim pravima općinskog načelnika Općine Kloštar Ivanić**

**Članak 1**.

Ovom Odlukom određuje se osnovica i koeficijent za obračun plaće općinskog načelnika koji svoju dužnost obavlja profesionalno, odnosno uz zasnivanje ranog odnosa, te visina naknade za rad koji svoju dužnost obnaša bez zasnivanja radnog odnosa, te druga prava. Izrazi koji se koriste u ovoj Odluci za osobe u muškom rodu, upotrijebljeni su neutralno i odnose se na muške i ženske osobe.

**Članak 2.**

Plaću dužnosnika koji svoju dužnost obavlja profesionalno, odnosno uz zasnivanje radnog odnosa čini umnožak koeficijenta i osnovice za obračun plaće, uvećan za 0,5 % za svaku navršenu godinu radnog staža, ukupno najviše za 20 %.

**Članak 3.**

Naknada za rad općinskog načelnika koji svoju dužnost obnaša bez zasnivanja radnog odnosa iznosi 50% umnoška koeficijenta za obračun plaće općinskog načelnika koji dužnost obavlja profesionalno i osnovice za obračun plaće.

**Članak 4.**

Osnovica za obračun plaće općinskog načelnika je osnovica za obračun plaće državnih dužnosnika, prema propisima kojima se uređuju obveze i prava državnih dužnosnika, a koju donosi Vlada Republike Hrvatske.

**Članak 5.**

Za obračun plaće općinskog načelnika utvrđuje se koeficijent 4,50.

**Članak 6.**

Za vrijeme obnašanja dužnosti neovisno o tome, da li dužnost obavlja profesionalno ili volonterski, općinski načelnik ne podliježe obvezi prisutnosti na radu u propisanom radnom vremenu, a za vrijeme trajanja mandata ima pravo na naknadu materijalnih troškova nastalih u svezi obnašanja dužnosti.

Pravo iz stavka 1. ovog članka odnosi se na naknadu dnevnica i ostalih putnih troškova za izvršeni službeni put, te pravo na korištenje službenog vozila i službenog mobilnog telefona. Visina naknade za putne troškove iz stavka 2. ovog članka, utvrđuje se u visini neoporezivog iznosa sukladno Pravilniku o porezu na dohodaka, koji je na snazi na dan isplate.

**Članak 7.**

Pojedinačna rješenja o visini plaće, odnosno naknade za rad općinskog načelnika, temeljem Zakona o plaćama u jedinicama lokalne i područne (regionalne) samouprave, donosi pročelnik Jedinstvenog upravnog odjela Općine Kloštar Ivanić.

**Članak 8.**

Danom stupanja na snagu ove Odluke, prestaje važiti Odluka o plaći, naknadi i drugim pravima lokalnih dužnosnika („Glasnik Zagrebačke županije“, broj 40/15).

**Članak 9.**

Ova Odluka stupa na snagu osmi dan od dana objave u „Glasniku Zagrebačke županije“**.**

KLASA: 081-01/24-01/001

URBROJ: 238-14-01-24-2

Kloštar Ivanić, 12.09.2024.

REPUBLIKA HRVATSKA

ZAGREBAČKA ŽUPANIJA

OPĆINA KLOŠTAR IVANIĆ

OPĆINSKO VIJEĆE

PREDSJEDNIK OPĆINSKOG VIJEĆA:

Miljenko Majdek